5

Budapest Főváros XIV. Kerület Zugló Önkormányzata

Rózsa András Alpolgármester 

Szám:123- 383/2022
Nyilvános ülésen tárgyalandó

… számú napirend

a Képviselő-testület 2022. június 30-i ülésére
Tárgy: 
 Esővíz-gyűjtőedény pályázat elindítása
Tisztelt Képviselő-testület!

I. Előzmények

Tavaly nyáron elfogadott Zuglói Klímavédelmi Terv feladatai közt is szerepel, hogy a lakosságot és az önkormányzati intézményeket támogatni kell a vízgazdálkodás ésszerűsítésében. Ennek egyik kezdőlépése az esővízgyűjtő edények kihelyezése, lakosság és intézmények  számára elérhetővé tétele.  

A globális felmelegedés okozta klímaválság miatt kiemelten fontos, hogy Zugló önkormányzata a lehető legtöbb intézkedést megtegye, amire lehetősége van és enyhítse ökológiai lábnyomát kerületi szinten. 

Az időjárási körülmények átalakulása és a csapadék évről- évre történő változékonysága miatt fontos szempont már most is, hogy ne az ivóvíz készletet használjuk fel Magyarországon, mert az elsivatagosodás miatt ez komoly hiányt eredményezhet már néhány évtizeden belül. 

Számos tanulmány foglalkozik a 21. században azzal a témakörrel, hogy miként lehetne az egyre inkább hektikus és szélsőséges időjárási körülményeket csillapítani. Az elmúlt 100 évben az éves csapadékösszeg több, mint 10%-kal csökkent hazánkban, és ez a szám várhatóan magasabb lesz. 
Bár vannak nagy esőzések, akár napokon át tartó zivatarok, de az éves átlag minden esztendőben egyre kevesebb csapadékot mutat. Mindezek mellett az sem elhanyagolható szempont, hogy a vízdíjak folyamatosan növekednek, míg a víztisztítás („szürkevíz”, „feketevíz”) komoly erőforrásokat és milliárdokat igényelnek éves szinten. 

Környezetvédelmi és városfenntartási szempontok alapján alátámasztható, hogy az esővíz gyűjtése és felhasználása, kiváltva ezzel az ivóvizet, jelentős megtakarításhoz vezet. 

Budapest Főváros XIV. Kerület Zugló Önkormányzata Képviselő-testülete 359/2021. (X. 28.) önkormányzati határozata döntött az Esővízgyűjtő edény osztó program elindításáról. (3. melléklet) amelyre az elfogadott 2022.évi költségvetésben 1,7 millió Ft összegben a fedezet rendelkezésre áll.

Annak érdekében, hogy a zuglói lakosság és intézmények is minél jobban tudják hasznosítani az esővizet, kérem, támogassák és fogadják el az előterjesztés mellékleteiben benyújtott határozati javaslatokat, hogy a lakossági esővízgyűjtő edény pályázat (4. melléklet) kiírható legyen.
II. Vélemények
A javaslat célja a kerületben lakók érdeklődésének felkeltése és annak támogatása, hogy a vízfelhasználási kultúra környezetbarát módon változzon Emellett az esővízgyűjtők használata az önkormányzat által fenntartott óvodáknál, intézményeknél a szemléletformálás, illetve az ismeretterjesztés része lesz. 
Mivel az esővíz sótartalma alacsony (lágy víz) és viszonylag tiszta, ezért számos módon felhasználható (öntözés, kerti locsolás, autótisztítás, takarítás stb.)

A csatornarendszer terhelését csökkentjük a hirtelen lezúduló nagy esőzések alkalmával, ilyenkor ráadásul magas a vízszennyezés is (mikro műanyagok, nehézfémek stb.). Jelenleg éves szinten számos olyan alkalom van, amikor túlterheltté válnak a csatornarendszerek és komoly károk keletkeznek ennek következtében. 
Önkormányzatunk a beszerzés után 300 literes edényeket osztana ki, melyek a lakosság és kisebb intézmények igényét is megfelelően kielégíti esővíz hasznosítás során.  A pályázóktól önrész megfizetését kérjük egységesen 5000,- Ft összegeben, amely az esővízgyűjtő edények beszerzési árához viszonyítottan került meghatározásra. 
A pályázó által megfizetésre kerülő önrész önkormányzatunk Környezetvédelmi Alapjába kerül.
A beérkező pályázatokat a Képviselő-testület Városfejlesztési bizottsága bírálja el. A nyertes pályázókkal Használatba adási megállapodás (5. melléklet) megkötésére kerül sor. 
A zuglói fenntartású intézmények (óvoda, bölcsőde) részére a beszerzett esővízgyűjtő tartály mennyiségéből - amennyiben igénylik - 20 db-ot térítésmenetesen biztosít majd  Önkormányzatunk. Az intézményekkel is Használatba adási megállapodás megkötésére kerül sor.  (6. melléklet)
Gazdasági Főosztály véleménye: Észrevételt nem tesz.
Jogi Főosztály véleménye: Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést Városfejlesztési Bizottság 2022. júniusi ülésén tárgyalja. 
IV. Döntési javaslat

Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. és 2. számú mellékletét képező határozati javaslatot.

Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű szótöbbséget igényel. 

Budapest, 2022. május 31.






             Rózsa András







  alpolgármester
Az előterjesztést készítette: Nemzecskiné Bacskai Katalin osztályvezető (Főmérnökség Műszaki és Környezetvédelmi osztály)
1. melléklet. határozati javaslat
2. melléklet. határozati javaslat

3. melléklet: 359/2021. (X. 28.) önkormányzati határozata

4. melléklet: pályázati felhívás és pályázati adatlap tervezete
5. melléklet. lakossági használati megállapodás tervezete
6. melléklet. intézményi használati megállapodás tervezete
1. melléklet a 123-383/2022. előterjesztéshez

Budapest Főváros XIV. Kerület Zugló Önkormányzata Képviselő-testülete

..../2022. (……) önkormányzati határozata

 Esővíz-gyűjtőedény osztásáról szóló pályázat kiírásáról
Budapest Főváros XIV. Kerület Zugló Önkormányzata Képviselő-testülete úgy dönt, hogy 
1. a XIV. kerületben kertes ingatlannal vagy kerttel, telekkel rendelkező magánszemélyek, intézmények, nonprofit szervezetek részére pályázatot ír ki a csapadékvíz hasznosításának elősegítésére az előterjesztés 4. mellékletében kialakított tartalommal.
2. a nyertes pályázó által megfizetett pályázati önrész összege a kerület Környezetvédelmi Alapjának bevételét képezi.
Határidő:
pályázati felhívás megjelenése: a beszerzési eljárás lezárását követően
Felelős: 
Zuglói Információs és Médiacsoport Kft.
2. melléklet a 123-383/2022. előterjesztéshez

Budapest Főváros XIV. Kerület Zugló Önkormányzata Képviselő-testülete

..../2022. (……) önkormányzati határozata

 az Esővíz-gyűjtőedény pályázat elbírálásáról
Budapest Főváros XIV. Kerület Zugló Önkormányzata Képviselő-testülete úgy dönt, hogy 
Budapest Főváros XIV. Kerület Zugló Önkormányzat Képviselő-testülete szervezeti és működési szabályzatáról szóló 15/2019. (XI. 7.) önkormányzati rendelete 2. melléklete alapján a beérkező pályázatok elbírálását a Városfejlesztési Bizottságra ruházza át és egyúttal felkéri a Polgármestert, hogy az előterjesztés 5. és 6. mellékletében kialakított tartalommal a nyertes pályázókkal kötendő Használatba adási megállapodást írja alá. 

Határidő:
pályázat elbírálásra: 30 nap 
Felelős: 
Városfejlesztési Bizottság elnöke 
Határidő:
szerződéskötésre: a bizottság döntését követően 15 nap 
Felelős: 
Horváth Csaba polgármester (Főmérnökség útján)  

